CELEX: 32019R0675
Language: bg
Date: 2019-04-29 00:00:00
Title: Регламент за изпълнение (ЕС) 2019/675 на Комисията от 29 април 2019 година за изменение на Регламент (ЕО) № 1067/2008 за откриване и управление на тарифни квоти за мека пшеница с качество, различно от високо качество, с произход от трети страни

30.4.2019   
               
               
                  BG
               
               
                  Официален вестник на Европейския съюз
               
               
                  L 114/10
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/675 НА КОМИСИЯТА
         от 29 април 2019 година
         за изменение на Регламент (ЕО) № 1067/2008 за откриване и управление на тарифни квоти за мека пшеница с качество, различно от високо качество, с произход от трети страни
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 187, първа алинея, буква а) от него,
         като има предвид, че:
         
                     (1)
                  
                  
                     В член 2, параграф 1 от Регламент (ЕО) № 1067/2008 на Комисията (2) се предвижда откриването на обща тарифна квота за внос на 3 073 177 тона мека пшеница, включена в код по КН 1001 99 00, с качество, различно от високо качество, при ставка в размер на 12 EUR за тон.
                  
               
                     (2)
                  
                  
                     В рамките на общата тарифна квота, член 3, параграф 1 от Регламент (ЕО) № 1067/2008 предвижда подквота в размер на 2 378 387 тона за трети страни, с изключение на Канада и Съединените американски щати, както и подквота erga omnes в размер на 122 790 тона.
                  
               
                     (3)
                  
                  
                     В контекста на споразумението, сключено със Съединените щати в съответствие с член XXIV:6 от ГАТТ във връзка с разширяването на Европейския съюз от 2004 г. (3), обаче беше договорено в рамките на подквотата erga omnes да се вземе под внимание обем от 6 787 тона. Поради това към подквотата erga omnes следва да се добавят 6 787 тона, като същото количество трябва да се приспадне от подквотата за трети страни, с изключение на Канада и Съединените американски щати.
                  
               
                     (4)
                  
                  
                     В член 3, параграф 3 от Регламент (ЕО) № 1067/2008 се предвижда подквотата за трети страни, с изключение на Канада и Съединените американски щати, да се раздели на четири подпериода по тримесечия. Предвид посоченото по-горе редуциране на количеството за посочената подквота е необходимо да се адаптира обемът за всеки подпериод по тримесечия.
                  
               
                     (5)
                  
                  
                     Поради това Регламент (ЕО) № 1067/2008 следва да бъде съответно изменен.
                  
               
                     (6)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 3 от Регламент (ЕО) № 1067/2008 се изменя, както следва:
            
                        1)
                     
                     
                        параграф 1 се заменя със следното:
                        
                           „1.   Тарифната квота за внос, посочена в член 2, параграф 1, се разделя на три подквоти:
                           
                                       а)
                                    
                                    
                                       подквота I (пореден номер 09.4123): 572 000 тона за Съединените американски щати,
                                    
                                 
                                       б)
                                    
                                    
                                       подквота II (пореден номер 09.4125): 2 371 600 тона за трети страни, с изключение на Канада и Съединените американски щати,
                                    
                                 
                                       в)
                                    
                                    
                                       подквота III (пореден номер 09.4133): 129 577 тона erga omnes.“;
                                    
                                 
                     
                  
                        2)
                     
                     
                        параграф 3 се заменя със следното:
                        
                           „3.   Подквота II се разделя на четири подпериода по тримесечия, които обхващат следните дати и количества:
                           
                                       а)
                                    
                                    
                                       подпериод 1: 1 януари — 31 март: 592 900 тона;
                                    
                                 
                                       б)
                                    
                                    
                                       подпериод 2: 1 април — 30 юни: 592 900 тона;
                                    
                                 
                                       в)
                                    
                                    
                                       подпериод 3: 1 юли — 30 септември: 592 900 тона;
                                    
                                 
                                       г)
                                    
                                    
                                       подпериод 4: 1 октомври — 31 декември: 592 900 тона.“
                                    
                                 
                     
                  
         
            Член 2
            Настоящият регламент влиза в сила на седмия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 29 април 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 671.
         
            (2)  Регламент (ЕО) № 1067/2008 на Комисията от 30 октомври 2008 г. за откриване и управление на тарифни квоти за мека пшеница с качество, различно от високо качество, с произход от трети страни, и за дерогация от Регламент (ЕО) № 1234/2007 на Съвета (ОВ L 290, 31.10.2008 г., стр. 3).
         
            (3)  Решение 2006/333/ЕО на Съвета от 20 март 2006 г. за сключване на Споразумение под формата на размяна на писма между Европейската общност и Съединените американски щати, в съответствие с член XXIV:6 и член XXVIII от Общото споразумение за митата и търговията (ГАТТ) 1994 година, относно измененията на отстъпките в таблиците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република в хода на тяхното присъединяване към Европейския съюз (ОВ L 124, 11.5.2006 г., стр. 13).